b'\n_START_ARTICLE_\nGreitojo reagavimo brigada (Portugalija)\n_START_SECTION_\nIstorija\n_START_PARAGRAPH_\n1993 m. buvo panaikintas Oro desanto kariuomen\xc4\x97s korpusas (portug. Corpo de Tropas Aerotransportadas), kuris buvo Portugalijos Oro paj\xc4\x97g\xc5\xb3 dalis. Portugalijos oro desanto paj\xc4\x97gos buvo perduotos Portugalijos armijai. Buvo sukurta nauja brigada, kuri vadinosi Atskiroji oro desanto brigada (BAI), kurioje buvo sutelktos visos oro desanto paj\xc4\x97gos. \xc5\xa0iai brigadai Armija perdav\xc4\x97 ir kai kuri\xc4\x85 sunki\xc4\x85j\xc4\x85 ginkluot\xc4\x99 (pvz., haubicas). Taip brigados ugnies galia buvo \xc5\xbeymiai sustiprinta. Buvo sukurta ir operatyvin\xc4\x97 vadovyb\xc4\x97, vadinta Oro desanto kariuomen\xc4\x97s vadovyb\xc4\x97 (portug. Comando de Tropas Aerotransportadas)._NEWLINE_Buvo i\xc5\xa1formuotas komandos\xc5\xb3 pulkas, o komandosai para\xc5\xa1iutininkai buvo perkelti \xc4\xaf nauj\xc4\x85j\xc4\x85 brigad\xc4\x85. Daugiau kaip 10 met\xc5\xb3 BAI vykd\xc4\x97 tarptautines misijas. Jos para\xc5\xa1iutininkai vykd\xc4\x97 kelias misijas Europoje ir Ryt\xc5\xb3 Timore. 2002 m. i\xc5\xa1 komandos\xc5\xb3 v\xc4\x97l buvo suformuotas atskiras dalinys, atskirtas nuo para\xc5\xa1iutinink\xc5\xb3._NEWLINE_2006 m. vyko Portugalijos armijos reorganizacija. Brigada buvo pervadinta \xc4\xaf Greitojo reagavimo brigad\xc4\x85, \xc4\xaf jos sud\xc4\x97t\xc4\xaf buvo \xc4\xaftrauktos specialiosios paskirties paj\xc4\x97gos \xe2\x80\x93 dvi komandos\xc5\xb3 kuopos ir reind\xc5\xbeeriai. 3-iasis para\xc5\xa1iutinink\xc5\xb3 p\xc4\x97stinink\xc5\xb3 batalionas buvo i\xc5\xa1formuotas. 105 mm haubicos buvo perduotos Portugalijos Intervencijos brigadai (\xc5\xa1i prarado oro desantin\xc4\xaf mobilum\xc4\x85). Buvo panaikinta Oro desanto kariuomen\xc4\x97s vadovyb\xc4\x97, o Greitojo reagavimo brigada buvo buvo perduota Sausumos paj\xc4\x97g\xc5\xb3 operatyvin\xc4\x97s vadovyb\xc4\x97s (portug. Comando Operacional de For\xc3\xa7as Terrestres) pavaldumui ir prarado tur\xc4\x97t\xc4\x85 autonomij\xc4\x85 Armijos ribose.\n_START_SECTION_\nSpeciali\xc5\xb3j\xc5\xb3 operacij\xc5\xb3 paj\xc4\x97gos\n_START_PARAGRAPH_\nSpeciali\xc5\xb3j\xc5\xb3 operacij\xc5\xb3 paj\xc4\x97gos paprastai \xc4\xaf operatyvin\xc4\x97s veiklos rajon\xc4\x85 atvyksta pirmosios ir v\xc4\x97liau i\xc5\xa1 jo i\xc5\xa1vyksta paskutin\xc4\x97s. Jos yra labiausiai autonomi\xc5\xa1ka brigados dalis. Jie gali prasiskverbti giliai \xc4\xaf prie\xc5\xa1o u\xc5\xbenugar\xc4\xaf. Speciali\xc5\xb3j\xc5\xb3 paj\xc4\x97g\xc5\xb3 kariai ginkluoti lengviau nei komandosai ar para\xc5\xa1iutininkai. Savo u\xc5\xbeduotis paprastai vykdo slapta infiltruodamiesi._NEWLINE_Speciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 kariai ruo\xc5\xa1iami Speciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 centre (portug. Centro de Tropas de Opera\xc3\xa7\xc3\xb5es Especiais) Lamege (\xc5\xa0iaur\xc4\x97s Portugalija).\n_START_SECTION_\nKomandosai\n_START_PARAGRAPH_\nKomandosai yra elitiniai lengvieji p\xc4\x97stininkai, galintys vykdyti speciali\xc5\xb3j\xc5\xb3 operacij\xc5\xb3 misijas, nors jie yra greitojo reagavimo paj\xc4\x97gos. Gali b\xc5\xabti permesti oru, j\xc5\xabra ar sausuma._NEWLINE_Komandosai ruo\xc5\xa1iami Komandos\xc5\xb3 paj\xc4\x97g\xc5\xb3 centre (portug. Centro de Tropas Comando) Serra da Carregueira, netoli Lisabonos.'